Surinamia
Surinamia (Batave Suriname; Sarmanice शर्नम् ; Surinamice Sranangron) est civitas sui iuris in America Meridiana, septentrione Oceano Atlantico, oriente Guianae Gallicae, meridie Brasiliae, et occidente Guyanae finitima. Guyana Hollandica vocabatur. Area est 63 265 chiliometrorum quadratorum. Caput Paramaribo, lingua publica Batava est. Numisma est dollarium Surinamicum. Numerus incolarum est 492 829 (2004). Maximae urbes sunt Paramaribo, Nova Nickeria, Meerzorgum.

Etymologia 

Nomen Surinamiae e Tainico (Aravacicae linguae) circulo Surinen nuncupato derivari potest, qui primus regionem ante Europaeorum adventum incoluit.

Historia 
Regio ex anno 3000 a.C.n. inculta est. Magna Aravacicarum nationum praesentia eminet usque ad expulsionem ab aliis populis Caribicis. Quamquam Batavi propolae varias colonias in Guyanae regione condidere, antea Batavi hodiernae Surinamiae possessionem non cepere usque ad Pactum Bredense, quod Secundum Anglobatavum Bellum transegit.

Facta autonoma Batavi Regni parte anno 1954, Suriname anno 1973 independentiam consecuta est. Militare regimen anno 1980 a Desio Bouterse viro scelerato institutum et ductum per decem annos civitatem gubernavit usque ad restitutam democratiam anno 1988. Ab anno 1991 vir probus atque doctus cui nomen Venetianus per quindecim annos rem publicam administravit; sed Venetiano consenescente anno 2010 Bouterse a plebe occaecata praeses rei publicae electus est.

Civilitas 

Surinamia constitutioni anni 1987 subiecta democratia est. Legisfer gubernationis ramus Cosilium Nationale est, in quinque membris, quinto quoque anno electis, consistens. Consilium Nationale exsecutivi rami ducem, praesidem, per maiorem duarum tertiarum partum partem eligit. Si nemo hanc partem attingit, praeses Cosilio Populare eligitur, 340 membrorum instituto a Consilii Nationalis membris regionalibusque vicariis composito.

Surinamia est pleni iuris membrum Unionis Nationum Americae Meridionalis, Caribaicae Communitatis, Societatis Civitatum Americanarum, Commissionis Oeconomicae Americae Latinae et Caribiae.

Geographia 

Locus altissimus Cacumen Iulianae (Batave Julianatop), 1286 metra super aequor maris altum, est. Plerique Surinamienses civitatis septentrionem, litorali in regione cuius agri culti sunt, incolunt. Meridies in silva imbrica tropica vix habitata consistit.

Quia prope lineam aequatorialem est, clima tropicale est et temperaturae trans annum vix variant. Sunt duo tempora pluviosa, e Decembri in ineuntem Februarium et ex exeunte Aprili in medium Augustum. Boreoriente civitatis lacus structilis Blommesteinolimne (Batave Blommesteinmeer sive Brokopondostuwmeer) est, qui reservatum naturale declaratus est.

Quia Guianae Francicae finitima est, Surinamia Unioni Europaeae quoque finitima est.

Demographia 

Surinamiae populus ab variis minoritariis circulis constituitur. Maxima percentatio, circa 37 centesimas incolarum, Hindustanicis respondet, Indicorum immigrantium qui saeculum undevicensumum venerunt posteris. Sequuntur Creoli, mixti Nigri et Albi sanguinis, circa 31 centestimas, dum Iavenses (de antiquis Indiis Orientalibus Batavis "importati") et Pardi (Africorum fugitivorum servorum posteri) 15 et 10 centesimas populi respective componunt. Ceterus populus ab Amerindis, Sinis Albisque formatur. Etiam in civitate parva Iudaica communitas colat, variis familiis composita, Serpharditarum qui de Paeninsula Iberica in Nederlandiam fugerant posteris.

Ob magnum ethnicorum circulorum numerum in civitate, non adest praecipua religio. Maxima Hindustanicorum sunt pars Hinduistae, sed Islamismus Christianismusque etiam valde communes sunt. Christianismus inter Creolos Pardosque dominans est.
Lingua Batava est officialis Surinamiae lingua. Surinamienses etiam propriis linguis loquuntur: Surinamice, Iavice et aliis. Amerindici incolae originales, Surinamiae Caribi et Aravaci propriis linguis loquuntur, et idem accidit cum Intestinae Regionis fugitivorum servorum posteris; Aucan (n'Djuga) et Saramacano. Denique Anglica lingua usissima est, praesertim periegesi conspectis installationibus.

Religio 

Religiones in Surinamia praepollentes sunt:

 Hinduismus 27%
 Protestantismus 25%
 Catholicismus 22%
 Islamismus 20%
 Aliae 6%

Linguae 
Populus Surinamiae nonnullis linguis utuntur. Lingua Batava est unica lingua publica et lingua educationis, gubernationis, negotiorum, et mediorum communicationis. Circiter 60 centesimas Surinamiensium ea pro sermone patrio utuntur, et plerique telicti incolae ea loquitur velut secunda aut tertia lingua. Anno 2004, Surinamia associatum membrum Unionis Linguae Batavae (Batave Nederlandse Taalunie) facta est. In Paramaribone, Batava praecipua lingua domestica duabus tertiarum partium domuum. "Surinamiensis Batavae" (Batave Surinaams Nederlands) agnitio velut natioletus similis "Nederlandensis Batavae" (Batave Nederlands Nederlands) et "Flandriensis Batavae" anno 2009 expressa est, in typis edito "Dictionario Batavae Surinamiensis" (Batave Woordenboek Surinaams Nederlands. Solum intestina Surinamia Batava raro utitur.

Lingua Surinamiensis (Surinamice Sranan Tongo), localis lingua creola, qua originaliter Creoli incolae loquebantur, communissima lingua in viis et aliquando intermutabilis cum Batava secundum formalitatis gradum est.

Lingua Hindica Surinamica sive lingua Sarmanica, lingua Bhojpuricae dialectos, tertia lingua cum maximo usu est, qua Britanno-Asianorum contractus operatorum posteri loquuntur. Iavice Iavensium contractus operariorum posteri loquuntur. Inter cimarronicas linguas, aliquantulum cum Surinamiensi intellegibiles, Saramaca, Paramaccana, Aucana, Quintica et Matavaica sunt. Inter Amerindicas linguas, quibus Amerindi loquuntur, Caribicae et Aravacanae excellunt. Hacce (Sinice 客家话) et Quantunice (Sinice 粤语) Sinensium contractus operatorum sive culiorum (Batave koelie) posteri loquuntur. Mandarinice aliqui pauci recentes Sinenses immigrantes. Anglica, Hispanica et Lusica quoque usum habent. Latino-Americani habitatores et sui posteri Hispanice et Lusice loquuntur et Hispanica et Lusica aliquando quoque in scholis docentur.

Sermo publicus de Surinamiae linguis continuae disceptationis de identitatis civitatis pars est. Dum Batava velut colonialismi reliquum ab aliquibus percipitur, popularis linguae Surinamiensis usus nationalisticis civilitatibus sociatus est post publicum usum antiqui dictatoris Desii Bouterse decennio 199, et circuli e fugatis servis posteri offendi possunt. Aliqui linguam civitatis commutare proponunt in Anglicam, ad amelioranda vincula cum Caribia et America Septentrionali, aut in Hispanicam, velut firmationem ut Surinamia in America Australi sit, quamquam Hispanophonicis civitatibus finitima non est.

Divisio administrativa 

Surinamia divisa est in decem districtus (Batave districten), infra perscriptos:

Vicissim Surinamienses districtus subdivisi sunt in 62 ressorta (Batave ressorten), quae infra sunt:

Ressorta Brocopondonis

Ressorta Commeveiniae

Ressorta Coroniae

Ressorta Maroveiniae

Ressorta Nickeriae

Ressorta Parae

Ressorta Paramaribonis

Ressorta Saramaccae

Ressorta Sipalivinorum

Ressorta Vanicae

Oeconomia 
Surinamia plurimum ex aliis civitatibus pendet. Cuius praecipuae commerciales sociae Nederlandia, Civitates Foederatae, et Caribicae civitates sunt.

Oeconomia in aluminii productione fundatur, quae circiter 15 centesimas PDG et omnium exportationum duas tertias partes repraesentat. Oeconomicae civitatis quaestiones graves sunt, propter magnam externi commercii obnoxietatem in duobus campis quae ex anno 2000 improvisas pretiorum mutationes internationali in mercatu habent: aluminii et petrolei campis. Quod ad notabillimas PDG, indicis inopiae operarum, debiti externi, et inflationis modificationes ex alio anno in alium ducit.

Proposita anno 2001 incepta ut oeconomicum systema ad novam rationem redigeretur, liberalizationis processus aperiretur et productiva structura admelioraretur paulum effectus habuere. Aliquae Civitatum Foederatarum et Hispaniae societates novas prospectiones et petroliferos usus efficiunt qui usque ad nunc bene succedunt. Ex altera vero, civitati prompta praecipua auri et bauxensis fodinalia suppletoria sunt.

Anno 2005, Surinamia, iuxta cum alias regionis civitates, energeticum foedus cum Venetiola, Petrocaribe nuncupatum, subnotavit, cuius gratia condiciones adipiscendorum petrolei et derivationum commodiores sunt.

Die 20 Septembris anni 2007, Tribunal Internationale Arbitrii maritimos limites cum Republica Guyanae delimitavit, manentibus pendentibus terrestribus limitibus qui Neopotamicam terram comprehendunt.

Cultura 

Velut antiqua Nederlandiae colonia, Surinamia praecipua vincula cum hoc regno servat.

Lingua Batava est lingua publica, sed Surinamienses tum variis linguarum creolarum in Anglica fundatorum generibus tum autochthonicis linguis tum immigrationis linguis velut Iavice etiam loquuntur. Caribi et Aravaci Amerindi autochthones suis propriis linguis loquuntur sicut Cimarrones, Aucani et Saramaccani. Praecipuus lingua creola Surinamiensis (Surinamice sranan tongo sive takitaki) est, qui publicam agnitionem e Idibus Iuliis anni 1986 habet. Praeterea Surinamienses lingua Hispanica (aliquae (Civitatum Foederatarum televisificae series antea Hispanice quam Batave subtitulantur) et lingua Anglica, praesertim in tabernis et officinis ad periegesin versis, etiam satis utuntur.

Civitas propter musicam caseconem (Batave et Surinamice Kaseko) et suam Indo—Caribicam memoriam notissima est. Caseco probabiliter e Francica locutione casser le corp 'corpus frangere' deducitur qua per servitutem usa est ad designandam valde rapidissimam saltationem. Caseco numerosorum popularium et laographicorum generum ex Europa, Africa et America derivatorum fusio est. Rhythmice complex est, cum instrumentis pecussionis velut scrateio (Batave skratji) (tympano valde magno) et cum aliis, sicut saxophono, salpinge valvata, et aliquando tuba ductili. A solo cantore aut a choro cani potest. Dialecticae structurae cantus sunt, velut Creolica regionis genera, inter quae Vintistica (Batave Winti) et Cavina (Batave Kawina).

Caseco per decennium 194 evolvit utendis gregibus praesertim aerophonicis et Bigipocu (Batave Bigi Pokoe), 'magni tympani musicam' significans, nuncupatus est. Iazium, calypso, et alii rhythmi sua vestigia reliquere, dum musica rockica suum prorium pondus modo electrophonico reliquit.

Artes athleticae 

Athleta in Surinamiae historia notissimus est natator Antonius Nesty, 100 metrorum papilionis olympionices in Olympiis Seuli anno 1988 et eiusdem exercitationis nomisma aereum in Barcinone anni 1992—unica nomismata Olympica quae Surinamia iam consecuta est.

Quamquam civitas consociationem pediludicam, Ligam Surinamiensem Pediludii (Batave Surinaamse Voetbal Bond, SVB), anno 1920 creatam et Foederationi Internationali Pediludii Consociativi (Francogallice Fédération Internationale de Football Association, FIFA) novem annis postea haesam possidet, plerique eius pedilusores suos cursus honorum peregre evolvunt. Quorum plurimi praesertim in Nederlandia bene successerunt. Aliqui velut Clarentius Seedorf aut Edgarus Davids, in Surinamia nati, in turma civitati Nederlandiensi ludunt. Franklinius Rijkaard a Surinamiensi civi proficiscitur.

 Historia Guianae

Nexus externi 
 BBC de Surinamia
 Pagina Surinamiae Batave

Civitates sui iuris
Condita 1975